अर्जुन अवॉर्डी शूटर अंजुम को घर पहुंचकर दिया आशीर्वाद; मेयर सर्बजीत कौर के घर जाएंगे
केंद्र सरकार के 9 साल पूरे करने पर भाजपा के राष्ट्रीय अध्यक्ष जेपी नड्‌डा महा जन-संपर्क अभियान के तहत आज चंडीगढ़ में मौजूद रहेंगे। सबसे पहले वह चंडीगढ़ की इंटरनेशनल शूटर, ओलंपियन एवं अर्जुन अवॉर्डी अंजुम मोदगिल के परिवार से उनके सेक्टर-37 आवास पर मुलाकात करेंगे।
केंद्र सरकार के 9 साल पूरे करने पर भाजपा के राष्ट्रीय अध्यक्ष जेपी नड्‌डा महाजनसंपर्क अभियान के तहत आज चंडीगढ़ में हैं। नड्‌डा ने चंडीगढ़ की इंटरनेशनल शूटर, ओलंपियन एवं अर्जुन अवॉर्डी अंजुम मोदगिल के घर सेक्टर-37 जाकर उन्हें आशीर्वाद दिया और परिवार से मुलाकात की।
जेपी नड्‌डा ने कहा कि अंजुम जैसे खिलाड़ी जूनियर खिलाड़ियों के लिए आदर्श हैं। उन्हें रोल मॉडल की तरह अन्य खिलाड़ियों को बेहतर खेल के लिए प्रेरित करना चाहिए। इससे जूनियर खिलाड़ी भी अंतरराष्ट्रीय स्तर पर पहुंचकर देश सेवा कर ओलिंपिक में पदक हासिल कर देश का सम्मान बढ़ा सकेंगे।
स्पोर्ट्स पॉलिसी में सकारात्मक बदलाव 
नड्‌डा ने कहा कि भाजपा सरकार ने बीते 9 साल में स्पोर्ट्स पॉलिसी में काफी बदलाव किए हैं। इसके तहत स्पोर्ट्स के इंफ्रास्ट्रक्चर को मजबूत किया गया है, ताकि खिलाड़ी अंतरराष्ट्रीय स्तर पर बेहतरीन प्रदर्शन कर सकें।
खराब मौसम से प्रोग्राम में बदलाव 
नड्‌डा के सभी कार्यक्रम पहले से तय थे, लेकिन खराब मौसम के चलते प्रोग्राम में बदलाव करने पड़े हैं। मनीमाजरा के हनुमान मंदिर के तय प्रोग्राम को रद करना पड़ा है। नड्‌डा अब भाजपा से वार्ड नंबर-6 की पार्षद एवं शहर की पूर्व मेयर सर्बजीत कौर के घर जाएंगे।
पार्षद के घर को आने वाली सड़क चमकाई 
नड्‌डा के वार्ड नंबर-6 जाने की सूचना मिलते ही नगर निगम के कर्मचारी सुबह से पार्षद सर्बजीत कौर के घर को जाने वाली सड़क की साफ सफाई में जुटे हैं। पार्षद के घर को आने वाली सड़क की दोनों साइड को चमकाया जा रहा है। साफ-सफाई का यह काम सुबह 7 बजे से ही शुरू कर दिया गया। ट्रैफिक के पुलिसकर्मी भी किसी प्रकार की यातायात संबंधी परेशानी से बचाव के लिए पूरे रूट पर मुस्तैद हैं।
पूर्व केंद्रीय मंत्री के परिवार से मिलेंगे नड्‌डा 
भाजपा अध्यक्ष जगत प्रकाश नड्‌डा कुछ ही देर में पूर्व दिवंगत केंद्रीय मंत्री रतन लाल कटारिया के परिवार से सांत्वना प्रकट करने के लिए पंचकूला जाएंगे। वह कुछ ही देर बाद मनीमाजरा से पंचकूला के सेक्टर-4 स्थित मनसा देवी कॉम्प्लेक्स स्थित दिवंगत सांसद और पूर्व केंद्रीय मंत्री रतन लाल कटारिया के घर पहुंचेंगे।
पहले के तय प्रोग्राम 
नड्‌डा द्वारा शहर के फर्स्ट जनरेशन एंटरप्रेन्योर, फिलैंथरोपिस्ट डॉक्टर संजीव जुनेजा के सेक्टर-9 स्थित आवास पर प्रधानमंत्री नरेंद्र मोदी द्वारा शुरू किए स्टार्टअप कल्चर बारे भी विस्तारपूर्वक चर्चा की जानी है। फिर मनीमाजरा के हनुमान मंदिर में भाजपा के वरिष्ठ एवं सीनियर एक्टिविस्ट के साथ संवाद कार्यक्रम में चर्चा की जानी है।
हनुमान मंदिर में टिफिन भोज 
दोपहर के समय नड्‌डा को मनीमाजरा के संकट मोचन हनुमान मंदिर में टिफिन बैठक करने जाना था। इसके तहत सभी कार्यकर्ताओं को अपने घर से टिफिन लाकर एकसाथ भोज करते हुए चर्चा करनी थी। इस दौरान राष्ट्रीय उपाध्यक्ष सौदान सिंह, राज्यसभा सांसद डॉ अनिल जैन और जिला अध्यक्ष मनीष भसीन को भी शामिल होना था। इस बैठक का संचालन भाजपा जिला महामंत्री भूपेंद्र सिंह सैनी और संजीव वर्मा द्वारा किया जाना तय था।